section_heading: Prvi svjetski rat
paragraph_text: Na početku Prvog svjetskog rata Josef Ferdinand je promaknut u generala pješaštva, te postaje zapovjednikom XIV. korpusa koji se nalazio u sastavu 3. armije kojom je na Istočnom bojištu zapovijedao Rudolf von Brudermann. Sa XIV. korpusom sudjeluje u Galicijskoj bitci u kojoj je korpus kao i cjelokupna austrougarska vojska pretrpio teške gubitke. Kada je zbog neuspjeha u Galicijskoj bitci Moritz Auffenberg, zapovjednik 4. armije smijenjen, Josef Ferdinand 10. rujna 1914. postaje njezinim zapovjednikom. Kao zapovjednik 4. armije sudjeluje u Bitci kod Limanowe, te nakon toga u Karpatskim ofenzivama. Nakon toga u ljeto 1915. s 4. armijom sudjeluje u ofenzivi Gorlice-Tarnow u kojoj njegove jedinice zauzimaju Krasnik i Lublin. Nakon zauzimanja tvrđave Brest-Litovsk 26. kolovoza 1915. austrougarski Glavni stožer odlučio je nastaviti ofenzivu, ali je ista okončana neuspješno na način da je 4. armija prisiljena na povlačenje na položaje iza rijeke Styr. Za uspješno zapovijedanje Josef Ferdinand je 26. veljače 1916. promaknut u čin general pukovnika.